Informácia

o použití prostriedkov poskytnutých z kapitoly Všeobecná pokladničná správa z výťažkov z lotérií a iných podobných hier na výdavky spojené so zabezpečením účasti výpravy Slovenskej republiky na XIX. zimných olympijských hrách a VIII. zimných paralympijských hrách v Salt Lake City

Ministerstvo školstva SR na základe uznesenia vlády SR č. 35 zo dňa 10. januára 2002 poskytlo v januári 2002 finančné prostriedky vo výške 28 513 390 Sk na výdavky spojené so zabezpečením účasti výpravy SR na XIX. zimných olympijských hrách a VIII. zimných paralympijských hrách v Salt Lake City, v tom Slovenskému olympijskému výboru vo výške  22 200 890 Sk a Slovenskému paralympijskému výboru vo výške 6 312 500 Sk.

Z poskytnutých prostriedkov Slovenský olympijský výbor vyčerpal čiastku                19 588 694,26 Sk a Slovenský paralympijský výbor čiastku 6 076 297,23 Sk. Nepoužitá čiastka činí za Slovenský olympijský výbor 2 612 195,74 Sk a za Slovenský paralympijský výbor 236 202,77 Sk, t. j. spolu 2 848 398,51 Sk. Ministerstvo školstva SR nepoužité prostriedky vrátilo do štátneho rozpočtu na účet Ministerstva financií SR.

Poskytnuté finančné prostriedky boli na základe podkladov predložených príslušnými organizáciami použité v súlade s ich účelovým určením podľa cit. uznesenia vlády SR, najmä na cestovné výdavky (dopravu, ubytovanie, diéty, vreckové), oblečenie a poistenie. Podrobnejší prehľad o použití poskytnutých prostriedkov osobitne za Slovenský olympijský výbor a Slovenský paralympijský výbor je v prílohe. Prvotné doklady o výdavkoch spojených so zabezpečením účasti výpravy SR na XIX. zimných olympijských hrách a VIII. zimných paralympijských hrách v Salt Lake City sú uložené v uvedených organizáciách.

Na Slovenskom olympijskom výbore bola Najvyšším kontrolným úradom SR vykonaná kontrola dodržania účelovosti a hospodárnosti použitia poskytnutých prostriedkov na základe cit. uznesenia vlády SR. Kontrolou neboli zistené vážnejšie nedostatky.

V súvislosti s nevyčerpanou finančnou čiastkou obe organizácie predložili na Ministerstvo školstva SR požiadavku o možnosť použitia nevyčerpaných prostriedkov na odmeny športovcom. Nevyčerpanie celkovej poskytnutej dotácie organizácie odôvodnili tým, že  zúčtovanie niektorých platieb prebiehalo aj po stanovenom termíne použitia týchto prostriedkov, t. j. aj po 31. marci 2002.

Spolu s predložením zúčtovania použitých prostriedkov Ministerstvo školstva SR požiadalo Ministerstvo financií SR o zaujatie stanoviska k žiadostiam Slovenského olympijského výboru a Slovenského paralympijského výboru o zmenu účelu použitia časti finančných prostriedkov vo výške 2 848 398,51 Sk na vyplatenie odmien športovcom a o predĺženie termínu kompletného zúčtovania poskytnutých prostriedkov do 31. augusta 2002. Ministerstvo financií SR sa k požiadavke o zmenu účelu nepoužitej čiastky ani k predĺženiu termínu kompletného zúčtovania poskytnutej dotácie nevyjadrilo a listom zo dňa 30. mája 2002 vyzvalo Ministerstvo školstva SR o bezodkladné vrátenie nevyčerpaných prostriedkov do štátneho rozpočtu.

Následne na to Slovenský olympijský výbor vrátil nepoužité prostriedky vo výške       2 612 195,74 Sk a Slovenský paralympijský výbor vo výške 236 202,77 Sk na účet Ministerstva školstva SR. Ministerstvo školstva SR nepoužité prostriedky vrátilo do štátneho rozpočtu na účet Ministerstva financií SR dňa 17. júna 2002.

Výpravu SR na XIX. zimných olympijských hrách tvorilo 102 osôb, z toho 59 športovcov a 43 členov realizačných tímov, vrátane vedenia výpravy. Výpravu SR na VIII. zimných paralympijských hrách tvorilo 32 osôb, z toho 22 športovcov a 10 členov realizačných tímov, vrátane vedenia výpravy. 

Napriek tomu, že účelová dotácia na výdavky spojené so zabezpečením účasti výpravy SR na XIX. zimných olympijských hrách a VIII. zimných paralympijských hrách v Salt Lake City bola poskytnutá Slovenskému olympijskému výboru a Slovenskému paralympijskému výboru až koncom januára 2002, pri zabezpečení účasti výpravy SR na týchto hrách, vrátane dopravy do dejiska hier, nevznikli žiadne vážnejšie problémy.